Petra Krivosudská

**Nezamestnanosť a jej vplyv na páchanie kriminality**

**Anotácia:** Príspevok prináša výsledky kriminologického výskumu realizovaného v rámci doktorandského štúdia autorky. Predmetom skúmania bol vplyv nezamestnanosti, ako kriminogénneho faktora, na páchanie trestnej činnosti nezamestnaných odsúdených osôb.

**Kľúčové slová**: nezamestnanosť, nezamestnaný, kriminalita, úmyselná trestná činnosť, sociálno-patologické javy, alkohol, drogy, hazardné hry.

## Úvod

Možno jednoznačne konštatovať, že stav nezamestnanosti je pre psychosociálny život človeka nežiadúci. Skutočnosť, ako sa konkrétna osoba s nezamestnanosťou vyrovná, prirodzene závisí od jej subjektívnych osobnostných predpokladov a schopností a tiež od objektívnych podmienok trhu práce. V každom prípade však možno dôvodne predpokladať, že stav nezamestnanosti bude mať na prežívanie a celkový život človeka negatívny dopad. Nezamestnanosť v zásade vždy negatívne ovplyvňuje v prvom rade ekonomickú sféru jednotlivca, čo je predpokladom vzniku ťažkostí v ďalších sférach života človeka, najmä už v uvedenej psychosociálnej sfére. Preto pri premýšľaní o možných dopadoch stavu nezamestnanosti na človeka nemožno vylúčiť ani jeho kriminálne správanie. Či je však skutočne možné vnímať nezamestnanosť ako konkrétny dôvod páchania trestnej činnosti, teda či nezamestnanosť má potenciál pôsobiť na rozhodnutie jednotlivca spáchať trestný čin, nemožno objektívne konštatovať bez predchádzajúceho výskumu.

## Ciele kriminologického výskumu kriminality nezamestnaných osôb

Cieľom výskumu bolo v čo najširšej možnej miere postihnúť súvislosti páchania trestnej činnosti nezamestnaných osôb, a tým určiť vplyv, resp. mieru vplyvu nezamestnanosti na páchanie trestnej činnosti. V súvislosti s uvedeným mal výskum za cieľ zistiť či samotná nezamestnanosť (z hľadiska jej dĺžky) a charakteristiky na strane nezamestnaných (subjektívny vzťah k stavu nezamestnanosti, vek, vzdelanie) majú vplyv na druh (charakter) nimi páchanej trestnej činnosti. Zároveň bolo cieľom výskumu zistiť, či má stav nezamestnanosti vplyv na výskyt sociálno-patologických javov, akými sú požívanie alkoholu, užívanie drog a hranie hazardných hier a tiež skutočnosť, či trestná činnosť nezamestnaných osôb, u ktorých sa predmetné sociálno-patologické javy vyskytli v období pred spáchaním trestného činu, je odlišná od trestnej činnosti nezamestnaných osôb bez výskytu týchto sociálno-patologických javov. Pre posúdenie kriminogénneho potenciálu nezamestnanosti bolo teda nevyhnutne nutné vedieť, aké nezamestnané osoby trestnú činnosť páchajú, aká je táto trestná činnosť a aký je dôvod jej páchania. Na tento účel boli stanovené nasledovné vedecké otázky:

1. Má dĺžka nezamestnanosti vplyv na druh páchanej trestnej činnosti nezamestnaných páchateľov? Aká dĺžka nezamestnanosti prevažuje – krátkodobá, strednodobá alebo dlhodobá? Aká trestná činnosť bola nezamestnanými najčastejšie páchaná v kategórii prevažujúcej dĺžky nezamestnanosti?
2. Ako ovplyvňuje vôľový vzťah nezamestnanej osoby k jej opätovnému zamestnaniu sa druh páchanej trestnej činnosti? Páchajú osoby dobrovoľne nezamestnané, t.j. osoby bez záujmu a vôle opätovne sa zamestnať odlišnú trestnú činnosť ako osoby nedobrovoľne nezamestnané, t.j. osoby so záujmom a vôľou opätovne sa zamestnať? Aká nezamestnanosť prevažuje – dobrovoľná alebo nedobrovoľná? Aké trestné činy sú v tejto prevažujúcej kategórii nezamestnanými najčastejšie páchané?
3. Má stav nezamestnanosti vplyv na výskyt sociálno-patologických javov ako sú požívanie alkoholu, užívanie drog a hranie hazardných hier? Ak áno, ktorý z týchto sociálno-patologických javov je ako dôsledok stavu nezamestnanosti z hľadiska výskytu najčastejší?
4. Ovplyvňuje prítomnosť sociálno-patologických javov, ako sú požívanie alkoholu, užívanie drog a hranie hazardných hier druh páchanej trestnej činnosti nezamestnaných osôb? Ktorý s menovaných sociálno-patologických javov sa vyskytuje najčastejšie a aká trestná činnosť je v jeho dôsledku páchaná? Aká trestná činnosť je z hľadiska početnosti najviac páchaná nezamestnanými bez výskytu sociálno-patologických javov?
5. Má vek nezamestnanej osoby vplyv na druh páchanej trestnej činnosti? Ktorá veková skupina má najväčšie zastúpenie a akú trestnú činnosť pácha najčastejšie?
6. Má stupeň dosiahnutého vzdelania nezamestnanej osoby vplyv na druh ňou páchanej trestnej činnosti? Aká vzdelanostná skupina má najväčšie zastúpenie a akú trestnú činnosť pácha najčastejšie?
7. Existuje rozdiel medzi nezamestnanými páchateľmi bez výskytu sociálno-patologických javov a nezamestnanými páchateľmi s výskytom sociálno-patologických javov z hľadiska dĺžky trvania nezamestnanosti, subjektívneho vzťahu k stavu nezamestnanosti, vekovej kategórie a vzdelanostnej kategórie?
8. Za predpokladu aplikácie vedeckých otázok 1 – 7 na skupinu nezamestnaných mužov a nezamestnaných žien, možno nájsť rozdiel medzi trestnou činnosťou mužov a trestnou činnosťou žien?
9. Aký je najčastejší dôvod páchania trestnej činnosti nezamestnanými osobami? Existuje príčinná súvislosť medzi nezamestnanosťou a páchaním trestnej činnosti?

## Metodológia kriminologického výskumu kriminality nezamestnaných osôb

S cieľom zodpovedať nastolené vedecké otázky bolo potrebné zvoliť primeranú výskumnú techniku a rovnako primerane nastaviť výskumný proces. V tejto súvislosti je preto nutné uviesť nasledovné.

Skúmanou trestnou činnosťou nezamestnaných osôb bola výlučne úmyselná trestná činnosť. Ak je cieľom výskumu zistiť vplyv nezamestnanosti na páchanie trestnej činnosti, tak nezamestnanosť nevyhnutne musí pôsobiť ako činiteľ ovplyvňujúci konanie páchateľa, ktoré vyústi do spáchania trestného činu, t.j. musí pôsobiť na vôľu páchateľa spáchať trestný čin. Vôľová zložka však pri nedbanlivostných trestných činoch absentuje. Z uvedených dôvodov bola predmetom výskumu výlučne úmyselná trestná činnosť. Zároveň bolo podmienkou výskumu právoplatné uznanie viny nezamestnaného páchateľa za spáchaný úmyselný trestný čin a tiež logická podmienka, že tento **páchateľ bol v čase spáchania trestného činu nezamestnaný**. Pre úplné a komplexné uchopenie problematiky vplyvu nezamestnanosti na páchanie kriminality sa vhodnou javila technika štúdia spisov, ktorá by sa realizovala ako štúdium súdnych spisov ukončených trestných vecí v prípade nezamestnaných osôb. Spis totiž obsahuje dôkazný materiál v podobe výpovedí samotného páchateľa, prípadne svedkov a iné materiály (napr. posudky znalcov z odboru psychológia či psychiatria), ktoré by dôvody spáchania konkrétneho trestného činu (od motívu až po subjektívne príčiny spáchania trestného činu spočívajúce v bio-psycho-sociálnej sfére páchateľa) nielen dôkladne objasnili, ale aj objektivizovali. Táto technika však naráža na praktický problém vykonateľnosti, a to hneď v niekoľkých smeroch. Samotná selekcia spisov výlučne nezamestnaných páchateľov, teda výber výskumnej vzorky, by bol veľmi náročný, keďže pri archivácii súdnych spisov sa stav zamestnanosti či nezamestnanosti páchateľa v čase spáchania trestného činu nepoužíva ako klasifikačné kritérium. Otáznou by takisto bola aktuálnosť takto získaných informácií, keďže archivácii súdneho spisu predchádza ukončenie trestnej veci, t.j. vo všeobecnosti vyjadrené, uložený trest musí byť odsúdeným vykonaný a rovnako vykonané musí byť aj ochranné opatrenie, ak bolo uložené. Od spáchania trestného činu po ukončenie celej trestnej veci tak v mnohých prípadoch uplynie značné množstvo času, ktoré sa pohybuje v horizonte niekoľkých rokov, ba dokonca môže pokojne prekročiť aj hranicu desať a viac rokov. Zásadnou prekážkou realizácie techniky skúmania súdnych spisov je tiež samotný prístup k nim, a to z dôvodu legislatívnych obmedzení najmä v súvislosti s ochranou osobných údajov páchateľov. Z predmetných dôvodov bola napokon ako výskumná technika zvolená technika dotazníka. Pre relevantnosť záverov výskumu bolo potrebné, ako to už vyplýva z vyššie uvedeného, aby dotazník vypĺňali páchatelia s dokázanou vinou za nimi spáchaný úmyselný trestný čin, ktorí boli v čase spáchania trestného činu nezamestnaní.

Výber výskumnej vzorky nezamestnaných páchateľov však stále ostával náročnejším vzhľadom na rôzne možnosti ukončenia trestnej veci poskytované zákonom 301/2005 Z.z. Trestný poriadok, ako aj na počet možných trestov, ktoré môžu byť za spáchaný trestný čin v zmysle Trestného zákona uložené. Je teda zrejmé, že rozptyl potenciálnych účastníkov výskumnej vzorky je značný a v zásade komplexne neuchopiteľný pre nedosiahnuteľnosť týchto páchateľov a to nielen z dôvodu spomínaných trestnoprávnych variantov ukončenia trestnej veci, ale najmä z dôvodu neexistencie ucelenej evidencie odsúdených páchateľov podľa klasifikačného kritéria, ktorým je nezamestnanosť. **Z uvedených dôvodov boli napokon na účely výskumnej vzorky vybraní odsúdení na nepodmienečný trest odňatia slobody za spáchanie úmyselného trestného činu**. Kritérium spáchania úmyselného trestného činu, kritérium uznanej viny za jeho spáchanie, dosiahnuteľnosť týchto osôb, ako aj kritérium nezamestnanosti v čase spáchania trestného činu bolo naplniteľné. Údaje o predchádzajúcom zamestnaní, resp. nezamestnanosti sú evidované v osobnej karte odsúdeného, pričom skutočnosť o nezamestnanosti v čase spáchania trestného činu je overiteľná aj v písomných záveroch vstupného psychodiagnostického vyšetrenia odsúdeného. Na účely výskumu a vylúčenie akýchkoľvek pochybností však samotný dotazník obsahoval úvodnú otázku týkajúcu sa zamestnanosti, resp. nezamestnanosti odsúdeného v čase spáchania trestného činu, pričom ďalej vypĺňali dotazník len tí odsúdení, ktorí vybrali možnosť *„nezamestnaný v čase spáchania trestného činu“*.

Cieľom výskumu bolo čo najkomplexnejšie postihnúť trestnú činnosť nezamestnaných mužov, ako aj trestnú činnosť nezamestnaných žien. Na tento účel bolo potrebné zabezpečiť výskumnú vzorku, ktorá bude reprezentovať všetky druhy trestných činov podľa závažnosti, t.j. páchateľov prečinov, zločinov ako aj obzvlášť závažných zločinov. Z uvedeného dôvodu bolo potrebné, aby výskumná vzorka zahŕňala minimálny, stredný a tiež maximálny stupeň stráženia. Dotazníky boli preto distribuované do troch ústavov na výkon trestu odňatia slobody (ďalej len ÚVTOS). Boli nimi ÚVTOS Hrnčiarovce nad Parnou (minimálny stupeň stráženia –muži), ÚVTOS a ÚVV Leopoldov (stredný a maximálny stupeň stráženia – muži) a ÚVTOS Nitra – Chrenová (minimálny, stredný a maximálny stupeň stráženia – ženy). Celkovo bolo distribuovaných 240 dotazníkov (80 dotazníkov pre každý menovaný ÚVTOS), z ktorých validných (t.j. spĺňajúcich všetky kritériá stanovené pre výskumnú vzorku) bolo 221 dotazníkov. Dotazník teda validne vyplnilo 76 odsúdených mužov a 64 odsúdených žien vykonávajúcich trest odňatia slobody v minimálnom stupni stráženia, 61 odsúdených mužov a 15 odsúdených žien vykonávajúcich trest odňatia slobody v strednom stupni stráženia a 5 odsúdených mužov vykonávajúcich trest odňatia slobody v maximálnom stupni stráženia. Rovnomernú distribúciu výskumnej vzorky na všetky stupne stráženia nebolo možné dosiahnuť, keďže musel byť zohľadnený aj faktor ochoty spolupráce na výskume zo strany samotných odsúdených. Napokon vďaka zákonnej možnosti zmeny spôsobu výkonu trestu podľa § 9 zákona č. 475/2005 Z.z. o výkone trestu odňatia slobody možno konštatovať, že aj napriek nerovnomernej distribúcii výskumnej vzorky na všetky stupne stráženia, sú v nej zastúpené všetky druhy trestných činov podľa závažnosti – prečin, zločin, ako aj obzvlášť závažný zločin.

Dotazník pozostával z 13 otázok, ktoré zohľadňovali samotný trestný čin spáchaný odsúdeným (resp. trestné činy v prípade súbehu), ďalej faktor motivácie trestnej činnosti, dĺžku trvania nezamestnanosti, subjektívny vôľový vzťah k stavu nezamestnanosti, výskyt sociálno-patologických javov v období nezamestnanosti, výskyt sociálno-patologických javov v období pred spáchaním trestného činu, faktor veku a napokon faktor vzdelania. Pri vyhodnocovaní výsledkov výskumu bola trestná činnosť odsúdených vždy subsumovaná pod jednotlivé hlavy Trestného zákona. Výsledky výskumu sú teda zostavené kombináciou trestnej činnosti delenej podľa jednotlivých hláv Trestného zákona a príslušného skúmaného faktora nezamestnanosti (dĺžka trvania stavu nezamestnanosti, subjektívny vzťah k stavu nezamestnanosti), resp. nezamestnaného (výskyt sociálno-patologických javov, vek, vzdelanie), pričom je vždy uvádzaný aj prevažujúci počet konkrétnych trestných činov za príslušnú hlavu Trestného zákona a prevažujúci dôvod páchania tejto trestnej činnosti (ak bol odsúdenými uvedený). Pre úplnosť je potrebné uviesť, že trestná činnosť nezamestnaných mužov a žien sa celkovo rozdeľuje do ôsmich hláv Trestného zákona – do I., II., III., IV., V., VI., VIII., a IX. Hlavy Trestného zákona. Všetka trestná činnosť nezamestnaných odsúdených z výskumnej vzorky bola totiž subsumovateľná pod menované hlavy Trestného zákona. Trestná činnosť podľa ostatných hláv Trestného zákona nebola nezamestnanými odsúdenými z výskumnej vzorky páchaná.

Výskum bol realizovaný v roku 2022. Námietkou by preto mohla byť neaktuálnosť výskumných zistení. Vzhľadom na vyššie popísanú metodiku výskumu, ktorá je postavená na skúmaní odsúdených osôb za úmyselnú trestnú činnosť, ktoré boli nezamestnané v čase spáchania trestného činu však možno konštatovať, že výsledky výskumu sú stále aktuálne. Zo zamerania sa na čas spáchania trestného činu vyplýva, že z hľadiska posúdenia aktuálnosti výskumných zistení je nutné brať do úvahy nasledovné premenné – časové intervaly medzi spáchaním trestného činu, jeho zistením a odhalením páchateľa, až po ukončenie trestnej veci právoplatným odsúdením (rôzna premlčacia doba pri rôznych trestných činoch a rôzna dĺžka trestného konania[[1]](#footnote-1) z čoho vyplýva, že medzi spáchaním trestného činu a odsúdením, páchateľa zaň mohlo pokojne uplynúť značné množstvo času, no okolnosti a príčiny spáchania trestného činu na strane odsúdeného ostávajú napriek tomu nemenné). Zameranie výskumu na úmyselnú trestnú činnosť zase spoločne s výskumnými zisteniami o charaktere páchanej trestnej činnosti nezamestnanými odsúdenými (viď v texte ďalej) odôvodňuje predpoklad, že mnohí z respondentov sú stále vo výkone trestu odňatia slobody. Práve vzhľadom na vysokú premenlivosť vyššie uvedených časových intervalov, ako aj vzhľadom na charakter trestnej činnosti páchanej odsúdenými vo výskumnej vzorke možno konštatovať, že aj v prípade, ak by sa výskum realizoval neskôr na rovnakej výskumnej vzorke, priniesol by rovnaké výsledky.

## Výsledky výskumu kriminality nezamestnaných osôb

Na základe výsledkov výskumu trestnej činnosti nezamestnaných odsúdených mužov a nezamestnaných odsúdených žien je prostredníctvom odpovedí na stanovené vedecké otázky, možné vyhodnotiť a zosumarizovať výsledky výskumu nasledovne.

Vedecká otázka č. 1: Má dĺžka nezamestnanosti vplyv na druh páchanej trestnej činnosti nezamestnaných páchateľov? Aká dĺžka nezamestnanosti prevažuje- krátkodobá, strednodobá alebo dlhodobá? Aká trestná činnosť bola nezamestnanými najčastejšie páchaná v kategórii prevažujúcej dĺžky nezamestnanosti?

Z výsledkov skúmania vplyvu dĺžky nezamestnanosti na druh páchanej trestnej činnosti nezamestnaných odsúdených mužov a žien vyplynulo, že dĺžka nezamestnanosti **nemala vplyv na druh páchanej trestnej činnosti** nezamestnaných mužov a žien. Z hľadiska dĺžky nezamestnanosti vo výskumnej vzorky nezamestnaných odsúdených mužov a žien jednoznačne prevažovala dlhodobá nezamestnanosť, to znamená nezamestnanosť trvajúca dlhšie ako 12 mesiacov.

Dlhodobo nezamestnaní odsúdení muži páchali (z hľadiska početnosti zostupne) najčastejšie trestný čin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 TZ, t.j. obchodovanie s drogami (trestné činy proti životu a zdraviu), trestný čin krádeže podľa § 212 TZ (trestné činy proti majetku), trestný čin zanedbania povinnej výživy podľa § 207 TZ (trestné činy proti rodine a mládeži) a trestný čin marenia výkonu úradného rozhodnutia podľa § 348 TZ (trestné činy proti poriadku vo verených veciach).

Dlhodobo nezamestnané odsúdené ženy páchali najčastejšie (z hľadiska početnosti zostupne) najčastejšie trestný čin krádeže podľa § 212 TZ (trestné činy proti majetku), trestný čin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 TZ, t.j. obchodovanie s drogami (trestné činy proti životu a zdraviu), trestný čin zanedbania povinnej výživy podľa § 207 TZ a trestný čin ohrozenia mravnej výchovy mládeže podľa § 211 TZ (trestné činy proti rodine a mládeži).

Vedecká otázka č. 2: Ako ovplyvňuje vôľový vzťah nezamestnanej osoby k jej opätovnému zamestnaniu sa druh páchanej trestnej činnosti? Páchajú osoby dobrovoľne nezamestnané, t.j. osoby bez záujmu a vôle opätovne sa zamestnať odlišnú trestnú činnosť ako osoby nedobrovoľne nezamestnané, t.j. osoby so záujmom a vôľou opätovne sa zamestnať? Aká nezamestnanosť prevažuje – dobrovoľná alebo nedobrovoľná? Aké trestné činy sú v tejto prevažujúcej kategórii nezamestnanými najčastejšie páchané?

Z výsledkov výskumu vyplýva, že subjektívny vzťah nezamestnaných odsúdených mužov a nezamestnaných odsúdených žien **nemal zásadný vplyv na druh páchanej trestnej činnosti** nezamestnaných mužov ani žien. S veľkou prevahou sa vyskytovala u nezamestnaných odsúdených mužov ako aj u nezamestnaných odsúdených žien nedobrovoľná nezamestnanosť.

Nedobrovoľne nezamestnaní odsúdení muži páchali najčastejšie (z hľadiska početnosti zostupne) trestný čin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 TZ, t.j. obchodovanie s drogami (trestné činy proti životu a zdraviu), trestný čin krádeže podľa § 212 TZ (trestné činy proti majetku), trestný čin marenia výkonu úradného rozhodnutia podľa § 348 TZ (trestné činy proti poriadku vo verených veciach) a trestný čin zanedbania povinnej výživy podľa § 207 TZ (trestné činy proti rodine a mládeži).

Nedobrovoľne nezamestnané odsúdené ženy páchali (z hľadiska početnosti zostupne) najčastejšie trestný čin krádeže podľa § 212 TZ (trestné činy proti majetku), trestný čin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 TZ, t.j. obchodovanie s drogami (trestné činy proti životu a zdraviu) a trestný čin zanedbania povinnej výživy podľa § 207 TZ (trestné činy proti rodine a mládeži).

Vedecká otázka č. 3: Má stav nezamestnanosti vplyv na výskyt sociálno-patologických javov ako sú požívanie alkoholu, užívanie drog a hranie hazardných hier? Ak áno, ktorý z týchto sociálno-patologických javov je ako dôsledok stavu nezamestnanosti z hľadiska výskytu najčastejší?

Zo skúmania vplyvu nezamestnanosti na výskyt sociálno-patologických javov vyplynulo, že **nezamestnanosť mala v menšej miere vplyv** na začatie požívania alkoholu, užívania drog a hranie hazardných hier v období nezamestnanosti. Nezamestnaní muži, ako aj nezamestnané ženy začali v období nezamestnanosti najčastejšie užívať drogy.

Vedecká otázka č. 4: Ovplyvňuje prítomnosť sociálno-patologických javov, ako sú požívanie alkoholu, užívanie drog a hranie hazardných hier druh páchanej trestnej činnosti nezamestnaných osôb? Ktorý z menovaných sociálno-patologických javov sa vyskytuje najčastejšie a aká trestná činnosť je v jeho dôsledku páchaná? Aká trestná činnosť je z hľadiska početnosti najviac páchaná nezamestnanými bez výskytu sociálno-patologických javov?

Z porovnania trestnej činnosti nezamestnaných odsúdených mužov a žien bez výskytu sociálno-patologických javov v období pred spáchaním trestného činu a trestnej činnosti nezamestnaných odsúdených mužov a žien s výskytom sociálno-patologických javov v období pred spáchaním trestného činu vyplýva, že trestná činnosť oboch týchto kategórií nezamestnaných je v zásade veľmi podobná. Výskyt sociálno-patologických javov teda **nemal zásadný vplyv na druh páchanej trestnej činnosti** nezamestnaných odsúdených mužov a žien.

V období pred spáchaním trestného činu sa u nezamestnaných odsúdených mužov najčastejšie vyskytovalo pravidelné požívanie alkoholu. Najčastejšie (z hľadiska početnosti zostupne) bol nezamestnanými odsúdenými pravidelne požívajúcimi alkohol v období pred spáchaním trestného činu páchaný trestný čin zanedbania povinnej výživy podľa § 207 TZ (trestné činy proti rodine a mládeži), trestný čin marenia výkonu úradného rozhodnutia podľa § 348 TZ (trestné činy proti poriadku vo verených veciach), trestný čin nebezpečného vyhrážania podľa § 360 TZ a trestný čin výtržníctva podľa § 364 TZ (trestné činy proti iným právam a slobodám).

V období pred spáchaním trestného činu sa u nezamestnaných odsúdených žien najčastejšie vyskytovalo pravidelné užívanie drog. Najčastejšie (z hľadiska početnosti zostupne) bol týmito ženami páchaný trestný čin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 TZ, t.j. obchodovanie s drogami (trestné činy proti životu a zdraviu) a trestný čin krádeže podľa § 212 TZ (trestné činy proti majetku).

Nezamestnaní odsúdení muži bez výskytu sociálno-patologických javov páchali (z hľadiska početnosti zostupne) najčastejšie trestný čin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 TZ, t.j. obchodovanie s drogami (trestné činy proti životu a zdraviu), trestný čin zanedbania povinnej výživy podľa § 207 TZ (trestné činy proti rodine a mládeži), trestný čin krádeže podľa § 212 TZ (trestné činy proti majetku) a trestný čin marenia výkonu úradného rozhodnutia podľa § 348 TZ (trestné činy proti poriadku vo verených veciach).

Nezamestnané odsúdené ženy bez výskytu sociálno-patologických javov páchali (z hľadiska početnosti zostupne) najčastejšie trestný čin krádeže podľa § 212 TZ (trestné činy proti majetku), trestný čin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 TZ, t.j. obchodovanie s drogami (trestné činy proti životu a zdraviu), trestný čin zanedbania povinnej výživy podľa § 207 TZ a trestný čin ohrozenia mravnej výchovy mládeže podľa § 211 TZ (trestné činy proti rodine a mládeži).

Vedecká otázka č. 5: Má vek nezamestnanej osoby vplyv na druh páchanej trestnej činnosti? Ktorá veková skupina má najväčšie zastúpenie a akú trestnú činnosť pácha najčastejšie?

Z výsledkov skúmania vyplýva, že vek nezamestnaných **nemal vplyv na druh páchanej trestnej činnosti** nezamestnaných odsúdených mužov a žien. Najväčšie zastúpenie mal mladší stredný vek, to znamená vek od 25 do 44 rokov.

Nezamestnaní odsúdení muži v mladšom strednom veku páchali (z hľadiska početnosti zostupne) najčastejšie trestný čin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 TZ, t.j. obchodovanie s drogami (trestné činy proti životu a zdraviu), trestný čin zanedbania povinnej výživy podľa § 207 TZ (trestné činy proti rodine a mládeži), trestný čin krádeže podľa § 212 TZ (trestné činy proti majetku) a trestný čin marenia výkonu úradného rozhodnutia podľa § 348 TZ (trestné činy proti poriadku vo verených veciach) a trestný čin nebezpečného vyhrážania podľa § 360 TZ (trestné činy proti iným právam a slobodám).

Nezamestnané odsúdené ženy v mladšom strednom veku páchali (z hľadiska početnosti zostupne) najčastejšie trestný čin krádeže podľa § 212 TZ (trestné činy proti majetku), trestný čin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 TZ, t.j. obchodovanie s drogami (trestné činy proti životu a zdraviu), trestný čin zanedbania povinnej výživy podľa § 207 TZ a trestný čin ohrozenia mravnej výchovy mládeže podľa § 211 TZ (trestné činy proti rodine a mládeži).

Vedecká otázka č. 6: Má stupeň dosiahnutého vzdelania nezamestnanej osoby vplyv na druh ňou páchanej trestnej činnosti? Aká vzdelanostná skupina má najväčšie zastúpenie a akú trestnú činnosť pácha najčastejšie?

Výsledky výskumu ďalej ukázali, že vzdelanie **nemalo vplyv na druh páchanej trestnej činnosti** nezamestnaných odsúdených mužov a žien. U nezamestnaných odsúdených mužov prevládalo stredoškolské vzdelanie, u nezamestnaných odsúdených žien prevládalo základné vzdelanie.

Nezamestnaní odsúdení muži so stredoškolským vzdelaním páchali (z hľadiska početnosti zostupne) najčastejšie trestný čin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 TZ, t.j. obchodovanie s drogami (trestné činy proti životu a zdraviu), trestný čin krádeže podľa § 212 TZ (trestné činy proti majetku), trestný čin zanedbania povinnej výživy podľa § 207 TZ (trestné činy proti rodine a mládeži) a trestný čin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 TZ, t.j. prechovávanie drog pre vlastnú potrebu.

Nezamestnané odsúdené ženy so základným vzdelaním páchali z hľadiska početnosti zostupne) najčastejšie trestný čin krádeže podľa § 212 TZ (trestné činy proti majetku), trestný čin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 TZ, t.j. obchodovanie s drogami (trestné činy proti životu a zdraviu), trestný čin zanedbania povinnej výživy podľa § 207 TZ (trestné činy proti rodine a mládeži) a trestný čin lúpeže podľa § 188 TZ (trestné činy proti slobode a ľudskej dôstojnosti)

Vedecká otázka č. 7: Existuje rozdiel medzi nezamestnanými páchateľmi bez výskytu sociálno-patologických javov a nezamestnanými páchateľmi s výskytom sociálno-patologických javov z hľadiska dĺžky trvania nezamestnanosti, subjektívneho vzťahu k stavu nezamestnanosti, vekovej kategórie a vzdelanostnej kategórie?

Nezamestnaní odsúdení muži bez výskytu sociálno-patologických javov, ako aj nezamestnaní odsúdení muži s výskytom sociálno-patologických javov boli prevažne nezamestnaní viac ako 12 mesiacov, nedobrovoľne, v mladšom strednom veku s dosiahnutým stredoškolským vzdelaním. Rozdiel medzi nezamestnanými mužskými páchateľmi bez výskytu sociálno-patologických javov a nezamestnanými mužskými páchateľmi s výskytom sociálno-patologických javov z hľadiska dĺžky trvania nezamestnanosti, subjektívneho vzťahu k nezamestnanosti, vekovej kategórie a vzdelanostnej kategórie **nie je**.

Nezamestnané odsúdené ženy bez výskytu sociálno-patologických javov rovnako ako nezamestnané ženy s výskytom sociálno-patologických javov boli prevažne nezamestnané viac ako 12 mesiacov, nedobrovoľne, v mladšom strednom veku s dosiahnutým základným vzdelaním. Rozdiel medzi nezamestnanými páchateľkami bez výskytu sociálno-patologických javov a nezamestnanými páchateľkami s výskytom sociálno-patologických javov z hľadiska dĺžky trvania nezamestnanosti, subjektívneho vzťahu k nezamestnanosti, vekovej kategórie a vzdelanostnej kategórie rovnako **nie je**.

Vedecká otázka č. 8: Za predpokladu aplikácie vedeckých otázok 1.-7. na skupinu nezamestnaných mužov a nezamestnaných žien, možno nájsť rozdiel medzi trestnou činnosťou mužov a trestnou činnosťou žien?

Ako už vyplýva z doposiaľ uvedeného, nezamestnaní odsúdení muži a nezamestnané odsúdené ženy z výskumnej vzorky páchali v zásade rovnakú trestnú činnosť. Zásadným rozdielom je skutočnosť, že trestné činy všeobecne nebezpečné a proti životnému prostrediu páchali výlučne nezamestnaní odsúdení muži. Rovnako trestný čin týrania blízkej a zverenej osoby podľa § 208 TZ páchali výlučne nezamestnaní odsúdení muži. Naopak výlučne nezamestnané odsúdené ženy páchali trestný čin ohrozenia mravnej výchovy mládeže podľa § 211 TZ.

Vedecká otázka č. 9: Aký je najčastejší dôvod páchania trestnej činnosti nezamestnanými osobami? Existuje príčinná súvislosť medzi nezamestnanosťou a páchaním trestnej činnosti?

Zo sumarizácie dôvodov páchania trestnej činnosti nezamestnanými odsúdenými mužmi a ženami vyplýva, že najčastejším dôvodom páchania trestnej činnosti nezamestnaných odsúdených mužov a nezamestnaných odsúdených žien bola nezamestnanosť, finančné problémy a závislosť.

Nezamestnanosťou bol opakovane najčastejšie odôvodňovaný trestný čin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 TZ, t.j. obchodovanie s drogami, trestný čin, lúpeže podľa § 188 TZ, trestný čin krádeže podľa § 212 TZ a trestný čin zanedbania povinnej výživy podľa § 207 TZ.

Finančnými problémami boli opakovane najčastejšie odôvodňované rovnaké trestné činy ako tie, ktoré nezamestnaní muži a ženy odôvodňovali nezamestnanosťou. Okrem týchto trestných činov nezamestnaní odsúdení muži a ženy páchali z dôvodu finančných problémov trestný čin vydierania podľa § 189 TZ, trestný čin falšovania, pozmeňovania a neoprávnenej výroby peňazí a cenných papierov podľa § 270 TZ, trestný čin podvodu podľa § 221 TZ a trestný čin neodvedenia dane a poistného podľa § 277 TZ.

Závislosť sa ako dôvod páchania trestnej činnosti nezamestnaných mužov a žien objavovala najčastejšie pri trestnom čine nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 TZ, t.j. prechovávanie drog pre vlastnú potrebu, ďalej pri trestnom čine nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 172 TZ, t.j. obchodovanie s drogami, pri trestnom čine krádeže podľa § 212 TZ, trestnom čine lúpeže podľa § 188 TZ, trestnom čine vydierania podľa § 189 TZ, trestnom čine ublíženia na zdraví podľa § 155 a § 156 TZ a napokon trestnom čine týrania blízkej a zverenej osoby podľa § 208 TZ.

Z hľadiska príčinnej súvislosti medzi nezamestnanosťou a páchaním uvedenej trestnej činnosti nezamestnanými odsúdenými mužmi a ženami možno konštatovať nasledovné. Pri trestných činoch výslovne odôvodnených nezamestnanosťou je možné považovať kauzalitu medzi nezamestnanosťou a páchaním trestnej činnosti za potvrdenú. Finančné problémy ako dôvod páchania trestnej činnosti, možno považovať za bezprostredne s nezamestnanosťou súvisiace. Potvrdzujú to viaceré psychologicko-sociologické výskumy spojené s vplyvom nezamestnanosti na život a prežívanie nezamestnaných.[[2]](#footnote-2) Preto trestnú činnosť páchanú v ich dôsledku možno považovať za nezamestnanosťou podmienenú. Kauzálnu súvislosť medzi nezamestnanosťou a páchaním trestnej činnosti z dôvodu finančných problémov tak možno považovať za prítomnú. Trestnú činnosť páchanú z dôvodu závislosti možno rovnako považovať za nezamestnanosťou podmienenú. Napokon výskum vplyvu nezamestnanosti na výskyt sociálno-patologických javov a naň nadväzujúci výskum prítomnosti sociálno-patologických javov v období pred spáchaním trestného činu potvrdil, že väčšina nezamestnaných odsúdených mužov a žien, ktorá začala v období nezamestnanosti požívať alkohol, užívať drogy a hrať hazardné hry pokračovala v týchto činnostiach aj v období pred spáchaním trestného činu. Príčinnú súvislosť medzi nezamestnanosťou a páchaním trestnej činnosti z dôvodu závislosti možno rovnako považovať za prítomnú.

## Záver

Z realizovaného výskumu vyplynulo, že nezamestnané osoby bez výskytu sociálno-patologických javov, ako aj s ich výskytom, bez ohľadu na pohlavie, dĺžku nezamestnanosti, subjektívny vzťah k stavu nezamestnanosti, vek a vzdelanie páchajú opakovane rovnaké trestné činy – najčastejšie trestný čin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 172 TZ, t.j. obchodovanie s drogami, trestný čin krádeže podľa § 212 TZ a trestný čin zanedbania povinnej výživy podľa § 207 TZ. Tieto trestné činy boli najčastejšie zdôvodňované nezamestnanosťou, finančnými problémami a závislosťou. Z hľadiska kriminologického posúdenia nezamestnanosti, to znamená z pohľadu posúdenia, či nezamestnanosť v prípadoch páchania trestnej činnosti pôsobila ako kriminogénny faktor alebo ako podmienka kriminality, možno zovšeobecnene konštatovať nasledovné. V prípade trestných činov, kde bola nezamestnanosť uvedená priamo ako dôvod páchania trestnej činnosti, mohla predstavovať konkrétnu podmienku kriminality. Rovnako mohla nezamestnanosť predstavovať podmienku kriminality v prípade trestných činov odôvodňovaných finančnými problémami, keďže tieto, ako bolo predpokladané a aj vedecky odôvodnené, spôsobil stav nezamestnanosti. Pri trestných činoch odôvodňovaných závislosťou nezamestnanosť pôsobila ako faktor, ktorý vo väčšine prípadov vznik závislosti podmienil a preto v kontexte kriminologickej teórie o príčinách, podmienkach kriminality a kriminogénnych faktoroch ju možno považovať za kriminogénny faktor, ktorý čiastočne splýva so subjektívnou príčinou trestnej činnosti, ktorou je samotná závislosť. V konkrétnom prípade však mohla pôsobiť aj ako podmienka kriminality. Je zrejmé, že uvedené závery predstavujú výlučne predpoklad. Pre reálne určenie kriminologickej charakteristiky nezamestnanosti, t.j. či v uvedených prípadoch predstavuje príčinu, podmienku alebo kriminogénny faktor, by bolo nevyhnutne potrebné poznať celý priebeh a okolnosti páchania týchto trestných činov. Zovšeobecnene preto možno zhodnotiť, že nezamestnanosť v každom prípade predstavuje kriminogénny faktor.

Nezamestnanosť svojím pôsobením na život, prežívanie, správanie a konanie človeka predstavuje veľmi zaujímavý fenomén, ktorý je možné skúmať multidisciplinárne. Kriminologický výskum realizovaný dizertačnou prácou autorky príspevku načrtol súvislosti medzi nezamestnanosťou a páchaním trestnej činnosti. Výsledky výskumu, resp. miera ich objektívnosti, sú však prirodzene limitované samotnou výskumnou technikou. Na účely dizertačnej práce však, ako už bolo odôvodnené, nebolo možné využiť techniku inú. Výskum a jeho výsledky však možno považovať za inšpiráciu pre ďalšie multidisciplinárne výskumy, predovšetkým psychologicko-sociologicko-kriminologického charakteru, v tejto oblasti. Multidisciplinárny prístup a väčšia skupina výskumníkov môžu zabezpečiť ešte hlbší prienik do súvislostí medzi nezamestnanosťou a páchaním kriminality.

**Literatúra**

FRYER, David. The experience of unemployment in social context. In: *Handbook of life stress cognition and health. Chichester*: Wiley, 1988. 784 s. ISBN 978-04-719-1269-9

JACKSON, Paul a WAALSH Sharon. Unemployment and the Family. In: *Unemployed People: Social and Psychological Perspectives*. Milton Keynes: Open University Press, 1987. 292 s. ISBN 978-03-351-5507-1

JAHODA, Marie, LAZARSFELD Paul F. a ZEISEL Hans. *Marienthal. Sociografie komunity nezaměstnaných*. Brno: Masarykova univerzita. 2013. 182 s. ISBN 978-80-210-6226-9

COHN, Richard. The effect of employment status change on self-attitudes. In: *Social Psychology* [online]. 1978, vol. 41, no. 2, s. 81–93. ISSN 0147-829X. [cit. 5. novembra 2025] . Dostupné na internete: https://doi.org/10.2307/3033568.

FRYER, David a PAYNE R.L. Being unemployed: A review of the literature on the psychological experience of unemployment. In: *International review of industrial and organizational psychology*. New York: Wiley, 1986. 352 s. ISBN 978-04-719-0903-3. s. 235–277. [cit. 5. novembra 2025]. Dostupné na internete: <https://doi.org/10.1002/job.4030090108>

Dostupné na internete: [Ministerstvo spravodlivosti Slovenskej republiky: Štatistická ročenka 2024-Trestná agenda](https://www.justice.gov.sk/dokumenty/2025/07/I.-Trestna-agenda_2024.pdf). [online] [cit. 1. novembra 2025]

**Key words**: unemployment, unemployed, criminality, intentional criminal activity, social pathology, alcohol, drugs, gambling.

## Summary

The paper presents the results of a criminological study on the influence of unemployment on criminal activity. The research has been conducted through a questionnaire method on a research sample of 142 unemployed convicted men and 79 unemployed convicted women. The subject of the research has been the impact of unemployment on the criminal activity of the aforementioned persons. For this purpose, factors such as the length of unemployment, the subjective attitude of individuals towards their unemployment status, the age, education, and their impact on the type of crime committed have been examined. Furthermore, the influence of unemployment on the occurrence of phenomena of social pathology such as alcohol consumption, drug abuse and gambling, and subsequently the impact of these phenomena on the type of criminal activity committed by the unemployed, have been studied. Finally, the reasons for committing crimes by unemployed individuals have been analyzed.

*JUDr. Petra Krivosudská, PhD., LL.M.*

*odborný asistent*

*Katedra kriminológie Akadémie Policajného*

*zboru v Bratislave*

*+421 9610 57 294*

*e-mail: petra.krivosudska@akademiapz.sk*

Recenzenti: pplk. doc. PhDr. Magdaléna Ondicová, PhD., LL.M

doc. JUDr. Mária Nováková, PhD.

1. Priemerná dĺžka konania na okresných súdoch u všetkých osôb v právoplatne skončených veciach (bez ohľadu na to ako bola vec vybavená ) bola v roku 2024 v celoštátnom priemere 7,54 mesiaca.

   Trestné konania vedené na Špecializovanom trestnom súde boli právoplatne skončené v časovom horizonte priemerne 13,19 mesiaca. Rýchlosť konania na okresných súdoch v roku 2024 u právoplatne odsúdených osôb predstavovala v celoštátnom priemere 6,12 mesiaca, na Špecializovanom trestnom súde 12,25 mesiaca. [online]. [cit. 1. novembra 2025]. Dostupné na internete: [Ministerstvo spravodlivosti Slovenskej republiky: Štatistická ročenka 2024-Trestná agenda](https://www.justice.gov.sk/dokumenty/2025/07/I.-Trestna-agenda_2024.pdf)] [↑](#footnote-ref-1)
2. Napríklad: FRYER, D. M. The experience of unemployment in social context. In: *Handbook of life stress cognition and health. Chichester* , 784 s.

   JACKSON, P.R. a S. WAALSH. Unemployment and the Family. In: *Unemployed People: Social and Psychological Perspectives*, 292 s.

   JAHODA, M., P.F. LAZARSFELD a H. ZEISEL. *Marienthal. Sociografie komunity nezaměstnaných.*

   COHN, R. M. The effect of employment status change on self-attitudes. In: *Social Psychology.* [online]. 1978. vol. 41, no. 2, s. 81–93. [cit. 5. novembra 2025]. Dostupné na internete: https://doi.org/10.2307/3033568.

   FRYER, D. M. a R.L. PAYNE. Being unemployed: A review of the literature on the psychological experience of unemployment. In: *International review of industrial and organizational psychology*. [online]. 1986. s. 235–277. [cit. 5. novembra 2025]. Dostupné na internete: <https://doi.org/10.1002/job.4030090108> [↑](#footnote-ref-2)